Vides aizsardzības un reģionālās attīstības ministrijai

Peldu iela 25, Rīga, LV-1494

pasts@varam.gov.lv

2021. gada 6.septembrī

Nr. 38-2021

*Par precizētā noteikumu projekta elektronisku saskaņošanu (VSS-507)*

 Latvijas siltumuzņēmumu asociācija (LSUA), atbildot uz Vides aizsardzības un reģionālās attīstības ministrijas (VARAM) 2021.gada 30.augustā nosūtīto e-pasta vēstuli Nr. 1-132/7900, ar kuru atkārtotai elektroniskai saskaņošanai tika nosūtīts precizētais noteikumu projekts “Grozījumi Ministru kabineta 2021. gada 7. janvāra noteikumos Nr. 17 “Noteikumi par gaisa piesārņojuma ierobežošanu no sadedzināšanas iekārtām”” (turpmāk Noteikumu projekts), nosūta ieteikumus Noteikumu projekta redakcijas pilnveidošanai.

1. Noteikumu projekta 10.punkts paredz veikt grozījumus 1.pielikuma 2.tabulas 1.4. rindā, kur vārdus “akmeņogles, brūnogles, kūdra un cits cietais kurināmais (izņemot biomasu)” ir paredzēts aizstāt ar vārdu “kūdra”. LSUA ieskatā, šāda korekcija būtu veicama arī 1.pielikuma 1.tabulas 1.4.; 2.4. un 3.4. punktos, tādējādi paredzot vienādas prasības visām sadedzināšanas iekārtām, neatkarīgi no uzstādītās jaudas.
2. Noteikumu projekta 12.punkts paredz vairākus grozījumus 9.pielikumā, tostarp 9.2. punkta tabulas 1.punktā norādīts, ka Emisijas avota koordinātas ir jānorāda kā “x, y”.
Valsts Vides dienesta informācijas sistēmā TULPE ir norādīts, ka koordinātas ir jāizsaka:

*2.1. kā ģeogrāfiskās koordinātas: grādi, minūtes un sekundes (SEG iesniegumā un A,B kategorijas atļaujas iesniegums)*

*2.2. kā ģeogrāfiskās koordinātas Z platums (piem., 57.043313) un A garums ( piem., 23.909151) (A,B kategorijas atļaujas iesniegums)*

LSUA aicina pārskatīt šī punkta prasības un noteikt vienotu koordinātu izteikšanas sistēmu.

Ņemot vērā šajā vēstulē minēto, LSUA aicina pārskatīt Noteikumu projektu un precizēt 1.pielikuma 1.tabulas 1.4.; 2.4. un 3.4. punktus, un pārskatīt 9.pielikuma 9.2. punkta tabulas 1.punkta prasības.

Ar cieņu

Valdis Vītoliņš

Biedrības Latvijas siltumuzņēmumu asociācija

Valdes loceklis